b'\n_START_ARTICLE_\nRelayer\n_START_SECTION_\nStruktur\n_START_PARAGRAPH_\nNavnet Relayer er hentet fra teksten til l\xc3\xa5ten \xc2\xabThe Remembering (High the Memory)\xc2\xbb fra det foreg\xc3\xa5ende albumet Tales from Topographic Oceans. Albumet har samme format som Close to the Edge, med en episk komposisjon p\xc3\xa5 over 20 minutter og to mindre p\xc3\xa5 ca. ni minutter, selv om musikkstilen er litt annerledes. Her er det improvisasjon som er hovedpoenget._NEWLINE_Den episke komposisjonen \xc2\xabThe Gates of Delirium\xc2\xbb er inspirert av Leo Tolstojs bok Krig og fred. Den inneholder lengre improvisasjoner fra alle medlemmene, og har noen av de mest aggressive musikk-passasjene Yes har spilt inn. Den er ikke delt inn i satser med egne titler slik komposisjonen \xc2\xabClose to the Edge\xc2\xbb er, men man kan h\xc3\xb8re tre klart forskjellige momenter. I innledningen kaller man sammen troppene, og man gj\xc3\xb8r klar til strid. I det andre partiet h\xc3\xb8res hvordan instrumentene aggressivt krasjer i hverandre for \xc3\xa5 beskrive slaget. I avslutningen kommer et stille og s\xc3\xb8rgmodig, n\xc3\xa6rmest sentimentalt parti som beskriver v\xc3\xa5penstillen og sorgen over de falne i slaget. Avslutningen ble i redigert utgave utgitt som singelen \xc2\xabSoon\xc2\xbb. _NEWLINE_\xc2\xabSound Chaser\xc2\xbb er spor nummer to, og er en ren \xc3\xb8velse i instrumental jazz-improvisasjon. Vill og synkopert, men ogs\xc3\xa5 disiplinert, motsetningene mellom frihet og disiplin innen musikk fremheves. Spor nummer tre, som er den country- og asiatisk-inspirerte \xc2\xabTo Be Over\xc2\xbb, er en vakker, melodisk, men kompleks komposisjon der samspillet mellom tangentene og gitarstrengene driver musikken til et nesten t\xc3\xa5rev\xc3\xa5tt avslutningsparti. _NEWLINE_Yes har p\xc3\xa5 dette albumet benyttet flere instrumenter som er unike, i og med at Patrick Moraz tok i bruk flere prototyper av synthesizere, som enten ble modifisert f\xc3\xb8r de ble lagt ut for salg, eller som aldri kom i produksjon. Dessuten benyttet de metall-skrap som de slo mot hverandre for \xc3\xa5 illustrere krigen (sverd mot rustning) i \xc2\xabThe Gates of Delirium\xc2\xbb.'